អាជ្ញាធរ​ខេត្ត​ព្រៃ​វែង​ឃ្លាំ​មើល​សុខភាព​អ្នក​ភូមិ​ ដោយ​ខ្លាច​ឆ្លង​មេរោគ​គ្រុន​ផ្តាសាយ​បក្សី
អាជ្ញាធរ​ខេត្ត​ព្រៃ​វែង​នឹង​បន្ត​សម្លាប់​មាន់​ទា​ដែល​សង្ស័យ​ថា ​មាន​ផ្ទុក​មេរោគ​គ្រុន​ផ្តា​សាយ​បក្សី។
ក្រុមអាជ្ញាធរខេត្តព្រៃវែងកំពុងឃ្លាំមើលសុខភាពរបស់អ្នកភូមិ ដោយខ្លាចក្រែងឆ្លងមេរោគគ្រុនផ្តាសាយបក្សី បន្ទាប់ពីបុរសម្នាក់នៅក្នុងភូមិបានស្លាប់ដោយជំងឺរាតត្បាតនេះ។ ក្រុមអាជ្ញាធរខេត្តព្រៃវែងកំពុងឃ្លាំមើលសុខភាពរបស់អ្នកភូមិ ដោយខ្លាចក្រែងឆ្លងមេរោគគ្រុនផ្តាសាយបក្សី បន្ទាប់ពីបុរសម្នាក់នៅក្នុងភូមិបានស្លាប់ដោយជំងឺរាតត្បាតនេះ។ លោក ជន សក្តា ជូនសេចក្តីរាយការណ៍ដូចតទៅ៖ ក្រុមអាជ្ញាធរខេត្តព្រៃវែងនឹងបន្តសម្លាប់មាន់ទាដែលនៅសេសសល់ចំនួនជាង៧០០ក្បាលទៀតដែលសង្ស័យថា មានផ្ទុកមេរោគគ្រុនផ្តាសាយបក្សី H5N1បន្ទាប់ពីបុរសម្នាក់ស្លាប់និងសត្វមាន់ទាជាង១៥០០ក្បាលងាប់នៅដើមខែមេសានេះ។ ជា លី អាយុ ២៧ ឆ្នាំ មកពីខេត្តព្រៃវែង បានស្លាប់នៅថ្ងៃទី១៧ ខែមេសា បណ្តាលមកពីការឆ្លងមេរោគគ្រុនផ្តាសាយបក្សីចុងក្រោយនេះ ដែលធ្វើឱ្យចំនួនអ្នកស្លាប់បានកើនឡើងដល់៨នាក់ នៅក្នុងប្រទេសកម្ពុជា ចាប់តាំងពីឆ្នាំ២០០៥។ លោកឈុន ឌី ប្រធានបសុសត្វប្រចាំស្រុកកំពង់លាវ បានបញ្ជាក់ថា យើងបានបាញ់ថ្នាំសម្លាប់មេរោគនៅតាមផ្ទះក្នុងក្នុងភូមិពាមស្តីទាំងមូល ដែលទាចំនួនជាង៩០០ក្បាល និងមាន់ចំនួន៦០០ក្បាល ត្រូវបានងាប់។ លោកឈុន ឌី បានបន្តថា យើងបានប្រកាសអាសន្នអំពីជំងឺគ្រុនផ្តាសាយបក្សី បានណែនាំអ្នកភូមិ ឱ្យមានការប្រុងប្រយ័ត្នទប់ទល់នឹងការឆ្លងរាលដាលនៃជំងឺគ្រុនផ្តាសាយបក្សី ហាមអ្នកភូមិមិនបរិភោគ និងប៉ះពាល់មាន់ទាងាប់ និងឈឺ ហើយមាន់ទាងាប់ត្រូវយកទៅកប់ចោល។ "មាន់ជាង៤០០ក្បាល និងទាជាង៣០០ក្បាល មាននៅសល់នៅក្នុងភូមិពាមស្តីនេះ។ បើការធ្វើពិសោធន៍សំណាកបង្ហាញពីលទ្ធផលវិជ្ជមាននៃជំងឺគ្រុនផ្តាសាយបក្សីពិតប្រាកដ ហើយ យើងនឹងសម្លាប់សត្វមាន់ទាទាំងអស់នេះចោលតែម្តង"។ លោកវេជ្ជបណ្ឌិត ទេព សំអឿន ប្រធានផ្នែកប្រយុទ្ធជំងឺឆ្លឹងនៅមន្ទីរពេទ្យខេត្តព្រៃវែង បានព្រមានថា បើមន្ទីរព្យាបាលរោគណាមិនបញ្ជូនករណីដូចជនរងគ្រោះ ដែលបានស្លាប់ដោយជំងឺគ្រុនផ្តាសាយបក្សីនេះ មកមន្ទីរពេទ្យរដ្ឋ  មន្ទីរព្យាបាលរោគនោះនឹងត្រូវបិទទ្វា។ "បើជនណាម្នាក់ដែលស្ថិតនៅក្នុងតំបន់ចិញ្ចឹមសត្វច្រើន មានករណីសង្ស័យអំពីជំងឺគ្រុនផ្តាសាយបក្សី យើងអាចផ្តល់ថ្នាំ Tamiflu ដល់ជនសង្ស័យនោះ ដើម្បីព្យាបាលជំងឺគ្រុនផ្តាសាយបក្សីបាន"។ នៅក្នុងខែកុម្ភៈ កសិករចិញ្ចឹមទាចំនួន៦២គ្រួសារ នៅក្នុងខេត្តតាកែវបាន ខាតបង់ប្រាក់ច្រើនរាប់ពាន់ដុល្លារអាមេរិក បន្ទាប់ពីជំងឺគ្រុនផ្តាសាយបក្សី បានសម្លាប់មាន់ទាជាង២០.០០០ ក្បាល។ ជំងឺគ្រុនផ្តាសាយបក្សី បានសម្លាប់ជីវិតប្រជាពលរដ្ឋខ្មែរចំនួន៨នាក់ រហូតមកដល់ឆ្នាំ២០១០ នេះ។ ចាប់តាំងពីមេរោគ H5N1ដែលបានផ្ទុះឡើងនៅក្នុងតំបន់អាស៊ីក្នុងឆ្នាំ២០០៣ បានសម្លាប់មនុស្ស ប្រមាណ៣០០នាក់នៅក្នុងប្រទេសមួយចំនួន។ ពីទីក្រុងភ្នំពេញ ខ្ញុំ ជន សក្តា VOA សំឡេងស.រ.អា.៕